**ԸՆԴՈՒՆԵԼՈՒԹՅՈՒՆ՝ ՄԵԴԻԱ ԵՎ ՏԵՂԵԿԱՏՎԱԿԱՆ ԳՐԱԳԻՏՈՒԹՅԱՆ ԱՔՍԵԼԵՐԱՏՈՐԻ 2-ՐԴ ԵՎ 3-ՐԴ ԿՈՒՐՍԵՐ**

Սիրո՞ւմ ես մեդիան, աշխատո՞ւմ ես մեդիա դաշտում կամ ցանկանում ես զարգացնել կարողություննե՞րդ՝ բացահայտելով մեդիա աշխարհի գործիքներն ու մոտեցումները։ Եթե այո, ապա սիրով հրավիրում ենք քեզ դիմելու [Հանրային լրագրության ակումբի](https://pjc.am/) աքսելերատորին և դառնալու երկրորդ և երրորդ կուրսերի շրջանավարտներից մեկը։

Տեղացի և միջազգային լավագույն փորձագետները կաշխատեն աքսելերատորում՝ փոխանցելով իրենց լավագույն փորձն ու գիտելիքները ժամանակի մարտահրավերներին դիմակայելու և թվային ու մեդիա աշխարհում առավել հմուտ, մրցակցային ու գրագետ լինելու նպատակով։

Մեդիա և տեղեկատվական գրագիտության (ՄՏԳ) աքսելերատորը մարզային և երևանյան մեդիա աշխատողների՝ լրագրողների, խմբագիրների, ֆոտոլրագրողների, ուսանող լրագրողների և երիտասարդների շարունակական կրթության հարթակ է մեդիայի և տեղեկատվական դաշտի գրագիտության վերաբերյալ։

***Աքսելերատորի 2-րդ և 3-րդ կուրսերի մասին***

Աքսելերատորը նպատակ ունի զարգացնել հայաստանյան մայրաքաղաքային և մարզային լրատվամիջոցների աշխատողների, մեդիա աշխատողների, ուսանող լրագրողների և երիտասարդների կարողությունները մեդիագրագիտության, փաստերի ստուգման, ապատեղեկատվության բացահայտման գործում, բարելավել Հայաստանի, հատկապես մարզերում գործող մեդիա ոլորտի ներկայացուցիչների և հանրության թվային անվտանգության, ինչպես նաև տվյալների անվտանգության վերաբերյալ հմտությունները:

Աքսելերատորի կուրսերն արդեն ադապտացված՝ ըստ մանագիտական կարողությունների սպասում են հայտադիմումների պրոֆեսիոնալ լրագրողներից և ուսանող-լրագրողներից։ Այս անգամ ՀԼԱ-ն իրականացնում է երկու կուրս զուգահեռ, որոնցից մեկում կուսանեն պրոֆեսիոնալ լրագրողները և հնարավորություն կունենան սովորելու փաստերի ստուգումն առավել խորացված մակարդակով, իսկ ուսանող-լրագրողներին հնարավորություն կընձեռվի ավելի վարժ տիրապետել փաստերի ստուգման հիմնարար մոտեցումներին և բազային կիրառվող գործիքներին։

Յուրաքանչյուր խմբի համար Աքսելերատորը բաղկացած է դասընթացներից և վերապատրաստումներից, որոնք կրում են երկօրյա բնույթ։ Յուրաքանչյուր խումբ մասնակցելու է երկօրյա աշխատաժողովի Աղվերանում, որը կվարի «Մալդիտա»իսպանական փաստերի ստուգման մեդիա կազմակերպության առաջատար մասնագետը։ Կապահովվի համաժամանակյա հայերեն թարգմանություն։ Այնուհետև, յուրաքանչյուր խումբ կմասնակցի երկօրյա երևանյան սեմինարի, որտեղ արդեն տեղական փորձագետի հետ կուսումնասիրեն հայաստանյան փորձն ու համատեքստը։

Բացի կրթական բաղադրիչից, աքսելերատորը ներառում է նաև անհատական նախագծերի աջակցության բաղադրիչ։ Կուրսի ավարտից հետո մասնակիցները ներկայացնելու են իրենց անհատական նախագծերը, որոնցից լավագույները ստանալու են աջակցություն՝ իրականացման նպատակով։ Անհատական նախագծերի վերաբերյալ մանրամասները ներկայացված են երկրորդ հավելվածում։

***Ի՞նչ ենք սովորելու միասին․***

1. մեդիա և տեղեկատվական գրագիտություն,
2. փաստերի ստուգում և տեղեկությունների ճշգրտում,
3. ապատեղեկատվության նույնականացում,
4. ապատեղեկատվության և մեդիա մանիպուլյացիաների դեմ պայքար,
5. քննադատական մտածողություն,
6. բաց աղբյուրների տվյալներ,
7. տեղեկատվության ազատություն,
8. թվային և առցանց անվտանգություն,
9. անձնական տվյալների պաշտպանություն,
10. հաղորդակցություն և էլեկտրոնային հաղորդակցության գործիքներ։

***Ե՞րբ է տեղի ունենալու աքսելերատորի կուրսը․***

Յուրաքանչյուր կուրս բաղկացած է երկօրյա աշխատաժողովից, որը տեղի է ունենալու ապրիլի 6-9-ը (2 օր ուսանող-լրագրողների համար, 2 օր՝ պրոֆեսիոնալ լրագրողների) և երկօրյա սեմինարից։ Մասնակիցների կեցության, ճանապարհածախսի հարցերը հոգում են կազմակերպիչները։

***Կրթական ինչպիսի՞ մոտեցումներ են կիրառվելու․***

* նորարարական մոտեցումներ,
* ոչ ֆորմալ կրթական գործընթացի կազմակերպման մեթոդներ,
* տեսական և գործնական աշխատանքների կազմակերպման մեթոդներ։

***Ի՞նչ է լինելու կուրսի ավարտից հետո․***

* Կուրսի ավարտից հետո մասնակիցները ներկայացնելու են անհատական նախագծերի առաջարկներ, որոնցից լավագույնները կյանքի են կոչվելու՝ ֆինանսական աջակցության և մենթորական խորհրդատվության միջոցով։

***Հետաքրքրված անհատները/կազմակերպությունները պետք է՝***

1. Նախապատրաստեն իրենց թարմացված ինքնակենսագրականը։
2. Լրացնեն աքսելերատորի կուրսին մասնակցելու առցանց **ձևաթուղթը**։
3. Ինքնակենսագրականն ուղարկեն ՀԼԱ հաղորդակցության համակարգող Հասմիկ Փայտյանին՝ hpaytyan@publicjournalism.am էլ․ փոստի հասցեով՝ թեմա դաշտում նշելով՝ «MILA\_Accelerator\_-*NAME\_SURNAME*»: Հայտերն ընդունվում են մինչև ս․թ․ **մարտի 26-ը** ներառյալ։

Ոչ ամբողջական, մաս-մաս ուղարկված, ոչ հայատառ լրացված հայտերը մրցույթում չեն դիտարկվելու։

Անկախ արդյունքներից, բոլոր դիմորդները կծանուցվեն արդյունքների մասին հայտարարության վերջնաժամկետին հաջորդող 5 օրվա ընթացքում։

Հարցերի դեպքում կարող եք կապ հաստատել ՀԼԱ ծրագրերի ղեկավար Ալեքսանդր Մարտիրոսյանի հետ՝ amartirosyan@publicjournalism.am էլ․ փոստի միջոցով։ Նամակի թեմա դաշտում հարկավոր է նշել՝ «MILA\_Accelerator\_Q&A»:

***Ծրագրի նկարագրություն***

Հանրային լրագրության ակումբը, [ԱՄՆ պետքարտուղարության Հանրային դիվանագիտության գրասենյակի](https://am.usembassy.gov/) աջակցությամբ, իրականացնում է «Մեդիա և տեղեկատվական գրագիտության աքսելերատոր» [**ծրագիրը**](https://pjc.am/portfolio/mediainfoaccelarator/), որի նպատակն է նպաստել Հայաստանում ապատեղեկատվությանը դիմացկուն հասարակության ստեղծմանը՝ քաղհասարակության, մեդիայի կարողությունների զարգացման, հանրային, մասնավոր և պետական ոլորտների միջև կայուն համագործակցության միջոցով, ինչպես նաև տեղեկատվական տեխնոլոգիաների կիրառմամբ։